次韻程務實見寄
作者：方岳
朝代：宋

paragraphs: 客來問奚自，曰予自虞庠。
有友猿鶴姿，與子鴻鴈行。
石崖鬰崔嵬，玉灑高頡頏。
昔爲斗與牛，今爲參與商。
銜袖尺素書，寄此明月光。
吾詩眇何似，雞羣之昂昂。
唱予和者誰，一叫孤鳳凰。
孰云噲等伍，乃與國士雙。
大書適豪縱，深刻何煒煌。
尚餘煙雨痕，急埽莓苔牆。
所嗟眼中人，未試肘後方。
平生湖海氣，收拾歸短章。
故雖百車渠，僅同一毫芒。
極知不入時，面有半寸霜。
再三約梅花，雪谷深韜藏。
少須具筆硯，鼓枻凌寒江。
君紉杜若佩，我製芙蓉裳。